Man op kleinhoewe geskietArgieffoto: SAPD/Facebook ŉ 52-jarige man is Woensdagoggend tydens ŉ beweerde huisroof op ŉ kleinhoewe buite Polokwane (Pietersburg) in Limpopo geskiet. Lt.kol. Moatshe Ngoepe, polisiewoordvoerder, het aan Maroela Media gesê die gesin is omstreeks 05:40 vermoedelik deur vier gewapende mans in hul huis op ŉ kleinhoewe in die Palmietfontein-omgewing oorval en aangehou. “Die groep het die gesin gedwing om op die grond te lê en op waardevolle items aangedring,” het Ngoepe gesê. “Die huiseienaar is tydens die voorval geskiet voordat die verdagtes van die toneel gevlug het.” Ngoepe het gesê dit is nog nie duidelik wat presies gebuit is nie. Volgens Athlenda Mathe, woordvoerder van Netcare 911, het paramedici van dié ambulansdiens die beseerde man op die toneel gestabiliseer waarna hy met ŉ ambulans na ŉ nabygeleë hospitaal geneem is vir verdere behandeling. Ngoepe het gesê na wat verneem word, is die man in ŉ stabiele toestand. Die polisie ondersoek die voorval. Niemand is nog in hegtenis geneem nie.